Diari Oficial de la Generalitat Valenciana


Sumari del DOGV 5810, del 21-07-2008 (2008/8971)

ORDE de 11 de juliol de 2008, de la Conselleria d'Agricultura, Pesca i Alimentació, per la qual es modifica l'anterior Orde de 14 de març de 2007, per a l'aplicació a la Comunitat Valenciana del Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola i s'establix la convocatòria per a l'any 2008.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5810

Data del DOGV
:   21-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8971


Data del document
:   11-07-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * tractor
    * ajuda pública
    * ajuda a l'agricultura
    * agrupació de productors agraris
    * cooperativa agrícola
    * màquina agrícola
    * suport econòmic
    * agricultor
    * explotació agrària

ORDE de 11 de juliol de 2008, de la Conselleria d'Agricultura, Pesca i Alimentació, per la qual es modifica l'anterior Orde de 14 de març de 2007, per a l'aplicació a la Comunitat Valenciana del Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola i s'establix la convocatòria per a l'any 2008. [2008/8971]  
El Reial Decret 228/2008, de 15 de febrer, modifica el Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola i introduïx les novetats publicades per la normativa comunitària i nacional, per això s'ha considerat necessari modificar en la nostra Comunitat l'Orde de 14 de març de 2007, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola, adaptant les novetats en la nostra orde.  
En el transcurs de l'any de vigència de l'Orde de 14 de març de 2007 s'ha vist que determinats titulars d'explotacions agràries no podien accedir a estes ajudes, per tant, s'ha considerat convenient incloure'ls com a beneficiaris per a poder aconseguir plenament les finalitats que es perseguixen amb la concessió d'ajudes per a la renovació del parc nacional de maquinària agrícola.  
D'acord amb l'article 7 del Decret 147/2007, de 7 de setembre, del Consell, este règim d'ajudes complix amb allò que es disposa en els articles 87 i 88 del Tractat, i és comunicada a la Comissió, en data el 20 de febrer de 2008, amb el número d'ajuda XA105/2008.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 i 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana  
ORDENE  
Article únic  
Modificació de l'Orde de 14 de març de 2007, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola.  
L'Orde de 14 de març de 2007, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola es modificarà en els termes següents:  
U. L'apartat 2, de l'article 1 queda redactat de la manera següent:  
«2. També es podran destinar estes ajudes que procedixen de la ferralla de tractors i màquines automotrius a l'adquisició de determinades màquines remolcades o suspeses com:   
a) Sembradores directes.   
b) Cisternes per a purins i escampadores de fertilitzants sòlids equipats, en ambdós casos, amb dispositius de localització.   
c) Adobadores i equips d'aplicació de productes fitosanitaris que possibiliten una correcta distribució, per mitjà d'acreditació d'una estació d'assajos específica per a estos tipus de màquines».  
Dos. L'apartat 1, de l'article 3 queda redactat de la manera següent:   
«1. Per a accedir a l'ajuda regulada en esta orde és necessari:  
a) Ajustar-se a la definició de xicotetes i mitjanes empreses establida en l'annex I del Reglament (CE) número 70/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses.   
b) Ser titular d'una explotació agrària o tractar-se d'una persona física o jurídica de les previstes en l'article 2.3 del Reial Decret 1539/2006. També podran accedir a la condició de beneficiari les comunitats de béns l'activitat principal de les quals siga la producció agrària.  
c) Ser titular del nou tractor o màquina i de la maquinària feta ferralla, tenint en compte les excepcions recollides en l'article 5.b del Reial Decret 1539/2006.   
d) Complir les normes comunitàries aplicables a les inversions de què es tracte, tal com establix l'article 26 del Reglament (CE) número 1698/2005, de 20 de setembre de 2005, per a la mesura de modernització de les explotacions agràries.   
e) Comprometre's a no alienar el tractor nou o la maquinària nova durant un període de cinc anys, comptats a partir de la data de concessió de l'ajuda. En cas d'incompliment, el beneficiari haurà de reintegrar al Tresor Públic l'import de l'ajuda obtinguda i els interessos corresponents, excepte en els casos de força major previstos en la normativa comunitària en matèria d'ajudes a la modernització d'explotacions agràries.  
f) Quan es tracte de comunitats de béns, s'hauran de fer constar expressament:  
- Els compromisos d'execució assumits per cada membre de l'agrupació.   
- En tot cas, s'haurà de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.   
- No es podrà dissoldre la comunitat de béns fins que haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions».  
Tres. El paràgraf f, de l'apartat 4, de l'article 6 queda redactat com seguix:   
«f) Marca, model i preu net, sense IVA, del tractor nou o màquina que s'adquirisca. En tot cas, s'acompanyarà d'una factura proforma».   
Quatre. L'apartat 6, de l'article 6 queda redactat com seguix:  
«6. En el cas de sol·licituds desestimades per falta de pressupost, els seus titulars podran presentar una nova sol·licitud, dins del termini esmentat per la convocatòria a què s'acullen, que serà resolta en el termini esmentat en esta, i els serà d'aplicació allò que es disposa en la data de concessió de l'ajuda i es considerà, als efectes de l'article 5, apartat 1 i 2 com a data de sol·licitud la inicialment presentada».   
Cinc. S'afig la lletra k, de l'article 7 amb el contingut següent:  
«k) Per ser persona física o jurídica l'activitat principal del qual siga la prestació de servicis agraris: dos punts».  
Sis. L'apartat 1, de l'article 10 queda redactat de la manera següent:  
«1. El termini de justificació al qual es referix l'article 8.1 del Reial Decret 1539/2006, serà fins al 30 d'abril de l'any següent de la convocatòria».  
Set. S'afig l'apartat 4, de l'article 10 amb el contingut següent:  
«4. La present ajuda només es podrà concedir a les explotacions agràries que no entren en la categoria d'empreses en crisi».  
Huit. S'afig l'article 12 amb el contingut següent:  
«Article 12. Revisió   
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió».  
Nou. La disposició addicional primera queda redactada de la manera següent:  
«DISPOSICIÓ ADDICIONAL  
Primera. Delegació  
La competència per a la resolució de les ajudes, que correspon al/la conseller/a d'Agricultura, Pesca i Alimentació, es delega en el/la director/a general de Producció Agrària».  
DISPOSICIONS TRANSITÒRIES  
Primera  
El termini de presentació de les sol·licituds de 2008 serà d'un mes comptat des de l'endemà de la publicació en el Diari Oficial de la Comunitat Valenciana (DOCV).   
Segona  
El pagament de les ajudes previstes en esta orde s'efectuarà a través de l'aplicació pressupostària 69.11.43.8101.358.33.5, línia T018000. L'import global màxim a càrrec dels pressupostos de la Generalitat Valenciana de 2008 és de 203.434 euros i per a l'any 2009 és de 500.000 euros. Esta dotació es veurà incrementada per mitjà d'una quantia addicional de 660.000 euros, crèdit no disponible en el moment de la convocatòria. Este import quedarà condicionat a la declaració de disponibilitat en qualsevol moment anterior a la resolució de concessió com a conseqüència de l'aprovació d'una generació de crèdit finançada amb fons del Ministeri de Medi Ambient, Medi Rural i Marí, de conformitat amb allò que s'establix en l'article 58 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
DISPOSICIÓ FINAL ÚNICA  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 11 de juliol de 2008  
La consellera d'Agricultura, Pesca i Alimentació  
MARITINA HERNÁNDEZ MIÑANA